Get (teleselskap)

Janco Kabel-TV

Janco Kabel-TV A/S ble etablert i 1969, og drev som Norges første kommersielle operatør fellesantenneanlegg i Oslo-området. I prinsippet var slike kommunikasjonsanlegg underlagt Telegrafloven av 1899, men telemonopolet ble ikke her håndhevet. Selskapet fikk sitt navn etter grunnleggerne Jan Arvid Andreassen og disponent Jan Erik Mortensen (Jan & Co). Fra starten leide selskapet lokaler i en villa på Årvoll i Oslo. Hovedantennen ble montert på Grefsenkollen.
Janco Kabel-TVs eneste reelle konkurrent i Oslo var selskapet Odd Rygh & Co A/S, som hadde anlegg i store deler av Oslo vest. Dette selskapet ble kjøpt opp av Elektrisk Bureau (EB) i 1983, og like etter valgte EB av strategiske hensyn å fusjonere selskapet med Janco Kabel-TV.
I 1983 kjøpte Orkla Media (nåværende Edda Media) en 14,7 % eierandel i Janco Kabel-TV, med opsjon på å øke eierandelen til 50 %. Orkla hadde også en eierandel i produksjonsselskapet Janco Visjon, som hadde sitt utspring fra Janco Kabel-TV. I 1985 kom medieselskapet VIP Scandinavia inn på eiersiden med 20 % i Janco Kabel-TV. Selskapet, som senere har blitt omtalt som et «jappefyrtårn», gikk konkurs under børskrakket i 1987. Orkla på sin side valgte å ikke benytte seg av opsjonen, og i 1986 solgte selskapet sin eierandel i Janco Kabel-TV til Sanoma Corporation, Finlands største mediehus. De øvrige aksjene tilhørte selskapets grunnleggere, som hadde stått for størsteparten av utbyggingen gjennom ca. 15 år. Da disse valgte å trekke seg ut av selskapet overtok Sanoma resten av aksjeporteføljen. Janco Kabel-TV samarbeidet da med Sanoma-selskapet Helsinki Televisio omkring kabel-TV.

Norkabel

Kabelselskapet Norkabelgruppen ble grunnlagt i 1988 av forretningsmannen og gründeren Einar Nagell-Erichsen. Samme året kjøpte selskapet opp Karmsund Kabel-TV, som var blitt etablert i 1982 som datterselskap av Haugesunds Avis. I løpet av de neste par årene kjøpte selskapet opp ytterligere ni kabelnett: Moss Kabel-TV, Antennesystemer A/S (Majorstuen), Asker Antenneservice, Drammen Kabel-TV, Teletransmisjon (49 %), Rogaland Kabelnett, West Satellite, Østfold Kabelnett og Fredrikstad Kabel-TV. I 1989 var Norkabel først ute i Norge med å tilby betal-tv med bruk av dekoder.  Norkabel var 70 % privateid på norske hender og 30 % eid av det amerikanske selskapet United Cable. I 1996 ble Norkabel overtatt av daværende UPC (United Pan-Europe Communications), nåværende Liberty Global Europe, Europas største kabel-TV-selskap.

Janco Multicom

I 1997 kjøpte UPC aksjemajoriteten (70,2 %) i Janco Kabel-TV som i ti år hadde vært eid av Sanoma. Norkabel og Janco Kabel-TV ble samme år fusjonert under navnet Janco Multicom. Sanoma fortsatte som minoritetseier frem til UPC valgte å benytte seg av en opsjon, og ble eneeier i 1998. Janco Multicom var i 1998 først ute i Norge med å tilby bredbånd og telefoni over kabel-tv-nettet. Dette sammenfalt med opphevelsen av det gamle telemonopolet som følge av at et nytt kabel-tv-direktiv ble vedtatt i EU og implementert i EØS-avtalen.

UPC Norge

I 1999 skiftet selskapet navn til UPC Norge. UPC ble samme år Norges første tilbyder av bredbåndsinternett, i tillegg til Europas første tilbyder av telefoni på kabelnett. Året etter kjøpte UPC opp ElTele Østfold og Vestfold fra Fredrikstad Energiverk, som et ledd i satsingen mot bedriftsmarkedet i Østfold, Vestfold, Telemark og Buskerud. I 2001 flyttet bedriften inn i nye lokaler på Tåsen. I 2005 kjøpte UPC opp kabeloperatøren SmartCall. SmartCall, som var eid av OBOS og Investra, hadde kunder i Oslo-regionen, Asker, Buskerud, Bergen og Trondheim.

Get

I januar 2006 ble UPC Norge solgt til det britiske investeringsselskapet Candover, og i oktober samme år skiftet selskapet navn til Get. I desember 2007 ble selskapet overdratt til investeringsselskapene Quadrangle og GS Capital Partners, det siste eid av den amerikanske investeringsbanken Goldman Sachs. Candover reinvesterte noe av salgsbeløpet i en minoritetspost i selskapet.
Frem til 2009 var Get primært posisjonert innen leveranser av innhold over koaksialkabel. I årene 2009/2010 etablerte Get et samarbeid med en rekke regionale bredbåndspartnere om distribusjon av Get digital-TV over deres fibernett, samt enkelte kabelnett. Samtidig kjøpte Get opp TV- og bredbåndsselskapet StarNordic, og overtok deres fibernettverk i Oslo. Året etter kjøpte Get opp IPTV-selskapet Homebase. Homebase har fortsatt som egen merkevare og med egen driftsorganisasjon, men er i ferd med å bli integrert i Gets virksomhet.
I 2011 overtok Get 51 % av aksjene i Tel-Ag (Telemark og Agder bredbånd), etter å ha samarbeidet med selskapet siden 2009. Tel-Ag ble dannet i 2007 ved en sammenslåing av Risør-, Kragerø-, Grimstad- og Tvedestrand Kabel-TV, samt selskapet A-link. I 2014 overtok Get resten av aksjeporteføljen. Selskapet vil gradvis bli integrert i Get.
I 2013 kjøpte Get opp bredbåndsselskapet Loqal fra TrønderEnergi. Selskapet heter Get Loqal, og er fullt integrert i Gets virksomhet.
I 2014 innledet Get et samarbeid med bredbåndsleverandøren Romm AS på Jessheim. Get har i forbindelse med dette planer om å bygge ut fibernett i Jessheim og omegn. Samme år kjøpte Get sin tidligere partner, Nesodden Kabel-TV. I september samme år ble det kunngjort at danske TDC kjøpte Get.
I juli 2018 ble det kunngjort at Telia har inngått avtale om å kjøpe Get TDC Norge.

Teknologi

Alle tjenester leveres gjennom enten koaksialkabel eller fiberoptisk kabel inn i hver enkelt husstand.
Get Network består av et stamnett som går fra hovedsentralen i Oslo, via fiberringer i Norge, og ut til lokale fiberringer i hver enkelt by. Fra disse fiberknutepunktene går det koakskabler til overleveringspunkter i private husstander, boligsammenslutninger og bedrifter. Hovedlinken mellom Gets hovednett og partnerne i Nord-Norge går i dag fra Trondheim til Tromsø.
Fiberringene har tilnærmet ubegrenset kapasitet, og kapasiteten i spredenett av koaksialkabler er også svært høy. Dette muliggjør distribusjon av et stort antall ulike tjenester. HFC-teknologien gir langt høyere hastigheter enn tradisjonelle kabelteknologier, som for eksempel kobber (PSTN).

Get-ligaen

Get-ligaen er eliteserien i ishockey for menn i Norge og administreres av Norges Ishockeyforbund. Get AS har siden 2004 vært hovedsponsor for Get-ligaen.

Fotball

Get har siden 2014 vært gullsponsor for Strømsgodset Toppfotball.

BMX

Get har siden 2013 vært hovedsponsor for BMX-syklist Ola Selsjord.

Seiling

Get sponser tvillingsøstrene Ragna og Maia Agerup, og deres satsing i seileklassen 49erFX. Avtalen løper til august etter Sommer-OL 2016.